Mads Rørvig (V), 2010-04-23:
Den her vinter var usædvanlig kold, mange vil sikkert sige, at det var en rigtig vinter ligesom i gamle dage.
Der var rig mulighed for at bygge snemænd, for at kælke og for at skøjte på de tilfrosne søer.
Sådan er det bare ikke hvert år.
I stedet tyr man til dyre kunstbaner, der sluger enorme mængder energi, undtagen ude på Frederiksberg.
Her etablerede de en kunstskøjtebane, hvor isen er erstattet af voks.
Dermed sparer de en formue på energi og også på CO2.
Hvad har den her historie så med tipsmidlerne at gøre?
Jo, en hel del faktisk, fordi voksskøjtebanen på Frederiksberg er nemlig blevet til med hjælp fra overskuddet fra tipsmidlerne.
Banen er derfor et fint eksempel på, hvordan den enkeltes drøm om den store gevinst omsættes til et bidrag, der glæder både børn og voksne på Frederiksberg så vel som i resten af Danmark med alt lige fra en klatrevæg i Gellerupparken og en klimaudstilling i Botanisk Have til træningslejre for unge badmintonspillere – og Inges Kattehjem i Glostrup ikke at forglemme.
Alle har de fået en del af overskuddet fra lotto, travheste og klasselotteriet og har på den måde fået rig mulighed for at glæde og hjælpe og oplyse andre.
Sådan vil det fortsat være, når den nye spillelovgivning træder i kraft.
Vi ændrer ikke ved fordelingen, men sikrer og fremtidssikrer det danske spillemarked gennem en delvis liberalisering, og det betyder, at der også i fremtiden er penge til både kattehjem og til skøjtebaner.
Konkret sikrer vi overskudsmodtagerne ved at indføre et udlodningsloft.
Dette udlodningsloft vil hvert år blive reguleret i forhold til forbrugerprisindekset.
Udlodningsloftet er desuden gjort modstandsdygtigt over for de seneste års fald i Danske Spils omsætning og overskud.
Det har vi gjort ved at tage udgangspunkt i overskuddet for 2008.
Det er jo så de penge, der bliver udloddet i 2009.
I Venstre er vi glade for aftalen, og vi er glade for, at det er lykkedes at samle alle Folketingets partier på nær Enhedslisten.
Det er vigtigt med bred enighed i en sag som denne, og det er det, fordi vi ændrer ved et nationalt klenodie, et klenodie, der samtidig spiller en aktiv rolle i vores samfund den dag i dag, og som vi også i fremtiden vil kunne glæde os over, hvad enten vi vil hjælpe en herreløs kat, klatre eller ud på skøjtebanen på en mild vinterdag.
Tak for ordet.
Vi må erkende, at udviklingen er løbet fra den nuværende indretning af det danske spillemarked.
Der er ikke kontrol med disse illegale aktører og dermed ikke med bekæmpelse af ludomani og hvidvaskning af penge.
I Danmark har vi en lang tradition, der går tilbage til den første tipskupon i 1948, for, at overskuddet fra spil går til en bred vifte af almennyttige formål i Danmark.
Det er almennyttige formål som spejdere, gymnaster, dyrevenner og mange flere.
På grund af spiludbydere, der opererer ulovligt i Danmark, er Danske Spils udlodning til de frivillige organisationer faldet med cirka 100 mio. kr. om året fra 1,6 mia. kr. i 2008 til 1,4 mia. kr. i år.
Det er klart uholdbart, at der sker en udsultning af de frivillige organisationer, der er af afgørende betydning for vores samfund.
Det er utrolig glædeligt, at det er lykkedes at indgå en bred aftale mellem alle Folketingets partier på nær Enhedslisten.
Det lovkompleks, vi førstebehandler i dag, ruster det danske spillemarked til fremtiden og sikrer ekstra midler til ludomanibekæmpelse og ressourcer til frivillige og almennyttige formål.
Jeg skal ikke udbrede mig om detaljerne i lovforslagene, men vil blot runde et par af de væsentligste emner.
Vi åbner op for Danske Spils udenlandske konkurrenter.
Dermed giver vi forbrugerne mulighed for at vælge sikkert og frit imellem et bredt udbud af spil i konkurrence med Danske Spil.
Vi har erfaringer med, at det giver et større udvalg og mere konkurrence og giver forbrugerne bedre produkter og lavere priser.
Samtidig skærper vi indsatsen over for de illegale spiludbydere, f.eks. bookmakere, der skjuler sig i skattely eksotiske steder på jordkloden.
De har stukket snablen ned i vores spillemarked uden at levere noget tilbage til fællesskabet.
Dem har vi ikke plads til.
Vigtigst af alt er, at vi holder en hånd under overskudsmodtagerne.
Det gør vi med et udlodningsloft, der burde kaldes et sikkerhedsnet, hvorved staten deler risikoen ved et fald i indtægterne fra lotto, transport og lignende.
Sådan ser et fremtidssikret spillemarked ud, og på vegne af Venstre kan jeg sige, at vi er meget glade for denne løsning.
Vi er glade for en aftale, der formår at forene øget konkurrence med det almennyttige, en aftale, der gør det både mere sikkert og billigere at være forbruger, og en aftale, der sikrer, at en af grundstammerne i vores samfund, nemlig det frivillige, almennyttige arbejde, kan fortsætte.